runetrust/blame-folketinget-dk huggingface dataset:
Birgitte Josefsen (V), 2007-04-24:
Nu synes jeg, at fru Anne Baastrup skulle høre efter, hvad der bliver sagt.
Jeg har overhovedet ikke haft hverken paradentose eller andre diagnostiske ord i min mund, mens jeg har stået på talerstolen.
Det, jeg har udtalt, er, at vi gerne vil se det udredningsarbejde, der ligger i ministeriet; hvad der står skrevet der.
Og så vil vi se på, hvordan tandbehandlingsområdet skal tilrettelægges fremadrettet.
Anne Baastrup (SF), 2007-04-24:
Jeg synes bare, at fru Birgitte Josefsen svarede hr. Per Clausen på en lidt mærkelig måde, som i virkeligheden betød, at den almindelige betaling for almindelig behandling, som i forvejen er ringe, ikke skal stige.
Den aggressive paradentose og meget andet ønsker man at sætte fokus på.
Hvad er Venstres opfattelse?
Vil man lægge ekstra penge ind til bedre tilskud til behandling både for dem med den almindelige behandling og for dem med de alvorlige lidelser, som virkelig koster rigtig mange penge?
Eller er det bare rent blålys?
Er det sådan, at Venstre allerede nu har besluttet sig for, at de bare sætter det her udvalgsarbejde i gang, så det er færdigt efter valget, og så er der ikke nogen, der kan komme efter os?
Er det det, det handler om?
Birgitte Josefsen (V), 2007-04-24:
Nu repræsenterer jeg partiet Venstre og ikke regeringen, så derfor vil Venstre gerne forholde sig til det analysearbejde, der kommer fra ministeriet i forhold til tandbehandlingsområdet.
Når vi har set det, begynder vi at kigge på, hvordan man så kan tilrettelægge tandbehandlingsområdet.
Anne Baastrup (SF), 2007-04-24:
Da SF havde sit beslutningsforslag om ændringer af finansiering på tandlægeområdet, havde vi bl.a. også et punkt, hvor vi sagde, at der skulle større tilskud til de alvorlige tandlidelser: aggressiv paradentose og andet.
Forslaget blev afvist med den begrundelse, at ministeren kommer med et bud på, hvordan det skal løses.
Jeg kan ikke forstå fru Birgitte Josefsen på anden måde, end at det, efter fru Birgitte Josefsens ord, ingenting betyder.
For det kan godt være, at der kommer et forslag, men det bliver ikke realiseret.
Hvis eksperterne kommer med et bud på, hvordan man skal forøge tilskuddene til aggressiv paradentose og alvorlige sygdomme i tænderne, som man får bl.a. på grund af kræft, skal vi så, næste gang vi får mail fra de folk, bare sige, at regeringen desværre ikke er til noget?
Birgitte Josefsen (V), 2007-04-24:
Nu er det sådan, at Venstre er en del af satspuljeaftalen omkring psykiatriområdet i en aftale, som også Socialdemokratiet indgår i.
I forbindelse med at vi havde de forhandlinger, var vi faktisk inde at vende flere elementer i forhold til den gruppe af borgere, som ikke har en decideret sindslidelse.
Derfor har vi jo taget lidt hul på det, men vi ser gerne, at man arbejder videre med også den problemstilling.
Sophie Hæstorp Andersen (S), 2007-04-24:
Betyder det, at vi kan forvente, at man fra regeringens side også nedsætter et ekspertudvalg, der skal kigge på, hvordan man kan gøre mere ved de mange mennesker i Danmark, der har en psykisk sygdom, og deres mulighed for at få adgang til psykologbehandling, også igennem længere tid?
Birgitte Josefsen (V), 2007-04-24:
Det er jo sådan, at når man bliver henvist til yderligere behandling, når man har været hos sin praktiserende læge, så er det ud fra en sundhedsfaglig vurdering, at man bliver henvist til et andet sted.
Den form for brugerbetaling, vi har i dag,
er, som ministeren har været inde på, historisk betinget.
Derfor sagde jeg i min ordførertale, at Venstre vil arbejde kontinuerligt, som vi har gjort hele tiden, for at gøre det danske sundhedsvæsen bedre og bedre hele vejen igennem med udgangspunkt i de behov, borgerne har.
Så det vil vi arbejde med, også når vi kommer i gang med næste folketingssamling.
Sophie Hæstorp Andersen (S), 2007-04-24:
Nu kunne man af debatten godt få det indtryk, at Venstre er imod alle former for ekspertudvalg.
Men jeg vil minde om, at da man nedsatte Velfærdskommissionen, tog det jo statsministeren under 2 timer at skyde alle de forslag ned, som nogle eksperter havde siddet og kigget på.
Da man nedsatte et udvalg under Kjeld Møller Pedersens vejledning, tog det heller ikke lang tid at demontere de forslag, der kom der.
Derfor forstår jeg ikke helt Venstres skræk for, at man også på det her område nedsatte et ekspertudvalg med det forbehold, at man selvfølgelig bagefter, ligesom man har gjort på mange andre områder, kan skyde konklusionerne ned, hvis ikke man politisk tør stå ved dem.
Er det sundhedsfagligt en god idé, at det koster penge at gå til diætist, selv om vi ved, at fedme er et kæmpestort problem i Danmark?
Og hvad med kiropraktorer og tandsygdomme?
Det vil jeg gerne høre ordførerens ord om.
Birgitte Josefsen (V), 2007-04-24:
Jeg vil gerne sige herfra, at Venstre ikke har nogen intentioner om at indføre betaling for at gå til læge.
I forhold til tandlægeområdet vil vi gerne se det materiale, der kommer ud af ministerens undersøgelse, og så vil vi tage stilling til det forhold, når vi ser den analyse.
Per Clausen (EL), 2007-04-24:
Men det er jo sådan, at ministeren sagde, at når man ikke havde igangsat nogen undersøgelse, altså den brede analyse, som Det Radikale Venstre foreslår, så er det, fordi man ikke havde noget politisk ønske om at indføre f.eks. betaling på lægebesøg.
Når man så laver en analyse af, hvorvidt man kan lave en omfordeling inden for tandlægeområdet med den konsekvens, at nogle skal betale mere, så er det vel, fordi man har en politisk interesse i at få det undersøgt.
Så har man jo taget politisk stilling til, at man er villig til at øge betalingen for tandlægebehandling i de kommende år.
Birgitte Josefsen (V), 2007-04-24:
Det har vi overhovedet ikke forholdt os til.
Vi vil gerne se det analysearbejde, der kommer fra ministeriet.
Per Clausen (EL), 2007-04-24:
Jeg kan forstå på Venstres ordfører, at Venstre ikke har nogen planer om at indføre betaling for lægebesøg, og det er jo rart at vide og godt at høre.
Men jeg vil gerne spørge fru Birgitte Josefsen, om det til gengæld ikke forholder sig på den måde, at man, hvad almindelig tandlægebehandling angår, kan forvente, at brugerbetaling bliver sat op i de kommende år.
Birgitte Josefsen (V), 2007-04-24:
Hvis vi kigger på det danske sundhedsvæsen, kan vi jo sige, at det ikke er så dårligt endda.
Derfor er vi altid i Venstre optaget af at gøre tingene bedre, også inden for den ramme i sundhedsvæsenet, der betyder, at der er brugerbetaling for borgerne.
Derfor vil vi gerne se det analysearbejde, der ligger i ministeriet, på to helt konkrete områder.
Vi vil kontinuerligt være optaget af at gøre tilbuddene bedre for borgerne inden for den ramme, vi nu har til rådighed.
Tak for den oplysning.
Men jeg kan så forstå, at man heller ikke har taget den del af problemstillingen op, da De Radikale sad i regering.
Birthe Skaarup (DF), 2007-04-24:
Skal vi til at have en graduering af tilskuddet?
Det mener jeg ikke.
Med hensyn til medicinen prøvede vi jo at lave det så retfærdigt som overhovedet muligt, så netop de, der brugte mest medicin, også fik det største tilskud.
Jeg startede også med at sige, at det da godt kunne være, hvis vi skulle starte helt forfra og se med kritiske øjne på nogle af de her ting, at det ikke så sådan ud, som det gør i dag.
Charlotte Fischer (RV), 2007-04-24:
Det er jo besynderligt, at man på den ene side lægger stor, stor vægt på, at vi har et skattefinansieret sundhedsvæsen, hvor de brede skuldre bærer mest.
Så er der bare lige en femtedel af udgifterne, hvor de brede skuldre ikke skal bære mest, nemlig ved brugerbetalingen; der er der ikke noget princip om, at brede skuldre bærer mest.
Man kunne jo vælge at sige, at man flyttede de 19 mia. kr. i brugerbetaling over på skatten.
Det er vi sådan set ikke tilhængere af; vi synes ikke, at skatten skal sættes i vejret.
Men det er jo mærkeligt, at fru Birthe Skaarup kan stå og hylde et princip om, at de brede skuldre skal bære mest, om skattefinansiering og hele molevitten, og at det princip bare lige er aflyst, når det gælder brugerbetaling.
Det synes jeg er svært at forklare, og det ville jeg egentlig gerne have en lidt mere grundig redegørelse for.
Birthe Skaarup (DF), 2007-04-24:
Jamen vi har jo også nogle systemer her i Danmark, hvor man, hvis man er meget mindrebemidlet, så kan gå hen og blive hjulpet til nogle ydelser.
Når jeg siger, at vi har et udmærket system, hvor vi betaler vores sundhedssystem over skattebilletten, så mener jeg, at det er det mest retfærdige.
Per Clausen (EL), 2007-04-24:
Jeg synes jo, det er meget positivt at høre fru Birthe Skaarup lægge vægt på retfærdighed i forhold til det her system, for intelligens kan føre til megen uretfærdighed.
Så det tror jeg er et fornuftigt udgangspunkt.
Men så har jeg et spørgsmål til fru Birthe Skaarup, som nævnte, at aggressiv paradentose skulle man i hvert fald overveje at give et tilskud til.
Så vil jeg gerne spørge, om fru Birthe Skaarup er enig med Venstre og ministeren i, at de penge, der skal bruges til det, skal skaffes ved, at man øger betalingen på den almindelige tandbehandling.
Jeg tror, at det, der er vigtigt at holde fast i her, er, at det afgørende er, at der er lige adgang til sundhedsydelserne.
Det er vores udgangspunkt, og derfor er vores udgangspunkt, at brugerbetaling skal afskaffes.
Så er det rigtigt, at man selvfølgelig bliver nødt til at regulere udviklingen inden for sundhedsområdet.
Om det i nogle sammenhænge skal kombineres med, at man på områder, hvor der i forvejen eksisterer en eller anden form for brugerbetaling, skal have en mindre symbolsk brugerbetaling, vil jeg ikke afvise, men vores udgangspunkt er, at adgangen til sundhedsydelser i Danmark skal være lige, og så længe der eksisterer de meget store økonomiske og andre uligheder, som findes i vores samfund i dag, så er det at gøre det her område skatteyderfinansieret den rigtige løsning.
Charlotte Fischer (RV), 2007-04-24:
Jeg siger tak for de overordnede pæne ord.
Jeg ved jo godt, at Enhedslisten helst så de 19 mia. kr. i brugerbetaling flyttet over på skatten, og det synes jeg er et helt fair synspunkt.
Det ønsker vi ikke.
Jeg vil egentlig spørge hr. Per Clausen: Er det ikke også for Enhedslisten en overvejelse, hvor meget man skal fastholde som brugerbetaling?
Det, brugerbetaling kan og som skat jo ikke kan, er, at det også kan styre forbruget.
I det øjeblik, man faktisk skal have nogle penge op af egen lomme, så vil man også lige tænke en ekstra gang.
Og hvis man har i baghovedet, at Velfærdskommissionen jo skrev, at velfærdsudgifterne vil stige med 48 mia. kr. frem til 2040, og at de 32 mia. kr. alene er sundhedsudgifter, kan man så ikke også, når man er i Enhedslisten, se, at det måske alligevel er vigtigt at fastholde noget af brugerbetalingen, fordi vi alle sammen har en kolossal opgave i at styre sundhedsudgifterne?
Anne Baastrup (SF), 2007-04-24:
Jeg giver mig!
Men jeg tog bare det som et eksempel, for det, vi ved, er, at der er en lang række forskellige typer af brugerbetaling, men der er bare ikke nogen, der har det forkromede overblik.
Der er ikke nogen, der har mulighed for at gå ind og vælge forskellige typer og modeller.
Jamen der er andre muligheder for at gå ind og lave en analyse af brugerbetaling.
SF vil heller ikke have brugerbetaling på lægebesøg, men vi ved jo bare, at der er områder, hvor der er brugerbetaling, men hvor vi bare lukker øjnene for det.
Hvem er det, der betaler?
De betaler det samme.
Er det så helt rimeligt?
Det er jo den modeldiskussion, vi skal ind i.
Vi ønsker ikke brugerbetaling.
Det er helt sikkert.
Og der er en lang række steder, hvor vi ønsker nedsat brugerbetaling.
Ingen tvivl om det.
Ellers havde vi jo ikke fremsat vores tandlægeforslag.
Men debatten på det kvalificerede niveau kommer ikke, hvis det skal være som den debat, der er foregået her i salen.
Preben Rudiengaard (V), 2007-04-24:
Så bliver jeg nødt til at drille en lille smule, for jeg vil gerne spørge fru Anne Baastrup, om det er således, at hvis man har brug for en diætist, er det rimeligt, at f.eks. jeg eller fru Anne Baastrup bare kan vælge frit på alle hylder og bede om det.
Der skal jo være en vis visitation, så det ikke bliver en total glidning, hvor der er frit slag i bolledejen for alle, og hvor alle blot kan henvende sig til en diætist.
Er det ikke ret vigtigt, at vi har en praktiserende læge som gatekeeper på det her område?
Anne Baastrup (SF), 2007-04-24:
Hvis man får en henvisning: Jo.
Fru Sofie Hæstorp Andersen nævnte det eksempel med psykologer og diætister, og så tog jeg det med i min opsummering.
Det er altså bare et af mange eksempler.
Men det, vi jo også ved, er, at man skal omkring den praktiserende læge.
Er det smart at bruge den praktiserende læges tid på det?
Det, det nu handler om, er, at vi begynder at bruge den indvendige side af hovedet.
Vi ved, at der en lang række sygdomme, som er ved udvikle sig til at blive folkesygdomme.
Kan vi ikke finde nogen nye måder at give et sundhedstilbud på?
Det var kun det.
Preben Rudiengaard (V), 2007-04-24:
Jeg vil gerne forholde mig til diætistbehandlingen og spørge fru Anne Baastrup, om der ikke er fri og lige adgang til diætistbehandling.
Der handler det da ikke om, om det er direktøren eller det er arbejdsmanden eller det er den, der ikke er i arbejde.
Har de ikke fri, lige adgang til den behandling?
Charlotte Fischer (RV), 2007-04-24:
Det, det handler om her i dag, er jo, om vi politikere kan blive enige om, at der er et problem.
Ordførerens egen minister har været ude og sige i november sidste år: Ja, der er et problem, vi står med et uintelligent system.
Så skulle man jo tro, at det, når man først havde sagt det, ligesom lagde op til, at man også gjorde noget ved det.
Men sådan er det åbenbart ikke i Venstre.
Jeg kan godt forstå, at Venstres ordfører ikke kan komme i tanker om, hvornår der sidst er lavet en analyse, for det er der ikke i mands minde.
For alle andre politikere, der er gået forud for Venstre, har haft det på samme måde.
De har sagt: Sikke et dårligt system, men vi tør ikke gøre noget ved det.
Og så er det blevet, som det er.
Jeg vil bare spørge ordføreren, om hun synes, at det er et særlig godt system, vi har i dag, siden der ikke skal gøres noget ved det.
Helle Sjelle (KF), 2007-04-24:
Vi har jo før drøftet, at der bl.a. er nogle historiske forklaringer på, hvorfor systemet ser ud, som det gør på nuværende tidspunkt.
Men den situation står vi bare ikke i.
Vi står i en situation, hvor der er nogle ting, som allerede er besluttet for lang tid siden.
Sådan ser verden ud, og det er så det, vi må forholde os til.
Vi står ikke i den situation, at vi forholder os til noget, hvor vi står på bar bund.
Charlotte Fischer (RV), 2007-04-24:
Jo, jeg har lavet et forslag, hvor man skal forholde sig til brugerbetaling, men ordføreren bruger altså hele sin første tale på at tale om at øge brugerbetalingen.
Der er ikke en sjæl herinde, der taler om at øge brugerbetalingen, og jeg kan ikke begribe, hvorfor man skal bruge sin tid på sådan noget pjat, som afsporer den her vigtige diskussion.
Så kan det godt være, at ordføreren siger, at hun ikke har noget behov for at tale om brugerbetaling.
Det synes jeg er en meget mærkelig udmelding fra en sundhedsordfører, i og med at 19 mia. kr. af udgifterne i det danske sundhedsvæsen kommer fra brugerbetaling.
Hvordan kan man så synes, at det er ligegyldigt at snakke om?
Så vil jeg spørge, om ordføreren kan komme med en logisk forklaring på, hvorfor det f.eks. er sådan i det danske sundhedsvæsen, at vi har sygesikringens gruppe II, hvor man betaler brugerbetaling for frit at kunne vælge læge, mens vi f.eks. ikke har brugerbetaling for et frit sygehusvalg.
Jeg spørger bare om en logisk forklaring; der må jo være en eller anden logik i det.
Helle Sjelle (KF), 2007-04-24:
Jamen vi diskuterer jo det her i dag, fordi Det Radikale Venstre har fremsat et forslag vedrørende brugerbetaling.
Det handler om, at man vil nedsætte et ekspertudvalg, der skal analysere brugerbetalingen på sundhedsområdet med henblik på en omlægning.
Det er jo derfor, vi diskuterer det.
Det er jo ikke, fordi jeg synes, at det er specielt interessant at stå og diskutere brugerbetaling, men det forholder jeg mig til, fordi der er kommet et forslag fra Det Radikale Venstre om at nedsætte en ekspertgruppe på det her område.
Og med henblik på om det vil være interessant at undersøge nogle af de her ting, så har re geringen jo nedsat – og det synes jeg er fornuftigt – en arbejdsgruppe på tandplejeområdet, som bl.a. inden længe skal barsle, vi venter i spænding, med et forslag på det her område, som eventuelt kan betyde, at der sker en omlægning inden for tandplejeområdet.
Charlotte Fischer (RV), 2007-04-24:
Nogle gange tror jeg næsten, der er nogle af ordførerne, der skulle kræve deres skolepenge tilbage, eller også har de simpelt hen ikke læst forslaget, hvor det jo står højt og tydeligt, så det er bøjet i – jeg ved ikke i hvilken slags – neon, at det her ikke handler om at øge brugerbetalingen.
Jeg ved ikke, hvorfor ordførerne stiller sig op og bruger minutter på at tale om at øge brugerbetalingen.
Der er ingen i dette Folketing, der foreslår at øge brugerbetalingen, så hvorfor vi skal bruge tid på den diskussion, fatter jeg simpelt hen ikke.
Kjeld Møller Pedersen, professor i sundhedsøkonomi, har foreslået, at man skulle bruge princippet fra medicintilskudssystemet og kigge på, om det ikke kunne bruges på tandplejeområdet, fordi det er behovsafhængigt.
Det var jo sådan noget, man kunne få analyseret.
Men så vil jeg spørge den konservative ordfører: Hvorfor er det ikke en god idé?
Hvorfor er det, vi ikke skal bede nogen eksperter om at kigge på det?
Hvorfor er det, at den her diskussion kun skal handle om noget så primitivt som at indføre brugerbetaling hos læger eller ikke at indføre brugerbetaling?
Der er jo et hav af diskussioner ud over det.
Helle Sjelle (KF), 2007-04-24:
I Det Konservative Folkeparti afviser vi Det Radikale Venstres forslag om at nedsætte en ekspertgruppe med henblik på brugerbetaling på sundhedsområdet.
Vi er ikke interesserede i at øge niveauet for brugerbetaling, og vi har heller ikke nogen planer om at indføre brugerbetaling på områder, hvor der ikke er brugerbetaling i dag.
Danskerne betaler efter vores opfattelse allerede en alt for høj skat, og derfor er det heller ikke vejen frem at indføre alt for meget brugerbetaling eller opkræve særskilte gebyrer for lægebesøg fra de skatteplagede danskere, sådan som det også er blevet foreslået fra tid til anden.
Vi har et offentligt finansieret sundhedssystem.
Det er en grundsten i det danske velfærdssamfund, og den sten skal vi ikke rykke på.
fri, lige og let adgang til sundhedsvæsenet.
Vi mener bare ikke, at midlet er mere brugerbetaling.
Vi arbejder for, at der ikke sker forringelser, som der åbnes mulighed for i beslutningsforslaget.
For os er det vigtigt at opretholde en gratis adgang til sygehusbehandling samt at opretholde muligheden for f.eks. gratis behandling hos egen læge og hos speciallæger i praksissektoren.
I stedet for at indføre brugerbetaling skal man efter vores opfattelse effektivisere arbejdsgangene på sygehusene, selv om det forudsætter, at man tør nedbryde de barrierer og den forældede struktur, der er i dag.
Det er vi nødt til, hvis vi skal foretage nogle egentlige reformer.
Heldigvis er det jo også netop det, vi er ved at tage hul på med kommunalreformen og kvalitetsreformen.
Men selvfølgelig er vi også åbne over for løbende at foretage sundhedspolitiske vurderinger af, hvorvidt der i det hele taget er et grundlag for at styrke området ved at justere på de offentlige tilskud, så der opnås mere sundhed for pengene eller en mere hensigtsmæssig eller rimelig tilskudsordning på et bestemt område.
Det er med de her ord at vi afviser forslaget fra Det Radikale Venstre.
Birthe Skaarup (DF), 2007-04-24:
Lad os nu se den rapport, det udspil, der kommer om det her.
Men jeg tror på, at når det er en aggressiv paradentose, der koster så mange penge, som det kan gøre i nogle tilfælde, så bliver det meget svært at omlægge vores system.
Jeg har fået udregnet nogle modeller fra Den Danske Tandlægeforening, som jeg har kigget på i flere omgange, og jeg håber da, at det måske kunne være en model, der kunne nyde fremme.
Men når de fra ministeriets side kommer med et udspil, så skal de jo måske også have et modspil – det vil så vise sig.
Vi skal jo prøve på at finde en eller anden model netop for de mennesker, der må give så mange penge til det her område.
Per Clausen (EL), 2007-04-24:
Skal jeg forstå det på den måde, at fru Birthe Skaarup og Dansk Folkeparti mener, at man ikke skal øge betalingen på den almindelige tandbehandling, heller ikke med det formål at bruge pengene til et tilskud i forbindelse med behandlingen af aggressiv paradentose?
Birthe Skaarup (DF), 2007-04-24:
Jeg ved ikke, om det er Venstres intention.
Det, vi har sagt med hensyn til aggressiv paradentose – og nu har vi ligesom mange andre diskuteret det her igennem flere omgange, jeg tror, inden for de sidste to år, fordi vi har haft mange henvendelser på det her område – er, at vi tror på, at der skal nye penge til det her, til aggressiv paradentose.
Det tror jeg på, fordi jeg synes, vi har et tandlægesystem, der er så godt, at vi går ind og giver tilskud til alt det forebyggende arbejde.
Vi har en eminent børnetandpleje, som man ikke har i mange andre lande, og det synes jeg er et gode, hvor vi lærer de unge mennesker, og vi lærer børnene, at de skal passe på deres tænder, og det synes jeg ikke vi skal gå ind og pille ved.
Birgitte Josefsen (V), 2007-04-24:
Jeg står ikke med nogen datoer her på talerstolen, så det kan jeg ikke svare på.
Derfor er det meget svært at spore sig ind på, hvad De Radikale faktisk vil.
Charlotte Fischer (RV), 2007-04-24:
Hun talte om alle ambitionerne om et godt sundhedsvæsen osv. Dem deler vi jo alle sammen.
Jeg synes, det er vigtigt, at vi prøver at koncentrere os om opgaven, som er at tale om brugerbetaling.
Det er jo, som om vi bilder befolkningen ind, at der næsten ikke er brugerbetaling i det danske sundhedsvæsen.
Der er 19 mia. kr. i brugerbetaling.
Det er i hvert fald en femtedel af udgifterne på sundhedsområdet, og det er jo vigtigt, hvordan vi indregner dem.
Nej, det synes jeg heller ikke, men det kunne jo være, at et af problemerne på det her område er, at vi ikke ved ret meget om, hvordan det reelt fungerer, og hvilke erfaringer andre lande har; hvordan det system, vi har i dag, rammer socialt.
Jeg vil godt spørge Venstres ordfører, om hun kan huske, hvornår der sidst er blevet lavet en analyse af brugerbetalingssystemet i Danmark.